Den danske bruttotrup har fået flere nye og spændende navne tilføjet. Den nykårede danske mester fra Aalborg Pirates George Sørensen er kommet ind i målmandsteamet, og har fået selskab af Anders Koch – også Aalborg Pirates – der er den eneste nye back i truppen. Også sølvvinderne fra Metal Ligaen, altid solide Morten Poulsen og Mathias Bau Hansen, begge Herning Blue Fox, er inde i den danske trup, der på papiret nu er ved at være ret stærk. Det oplyser Danmarks Ishockey Union (DIU) i en pressemeddelelse mandag. Nikolaj Ehlers flyver ind Men ikke nok med det, så får det danske ishockeylandshold også en alvorlig nordamerikansk forstærkning ind fra Winnipeg Jets. Det drejer sig naturligvis om Nikolaj Ehlers, der lige nøjagtig nåede at blive klar til Winnipegs sidste kamp i NHL-slutspillet, hvor det desværre blev til et nederlag mod Vegas Golden Knights. Det åbnede til gengæld for muligheden for at Nikolaj Ehlers kunne spille VM med sin far Heinz Ehlers som coach i dennes sidste optræden som træner for de rød-hvide løver. - Vi er yderst taknemmelige over, at Nikolaj igen spiller VM for Danmark. Ikke blot er han en spillemæssig meget dygtig forward, han er ligeledes en dejlig person, der altid bringer godt humør ind i VM-truppen, siger General Manager Kim Pedersen. Nikolaj Ehlers flyver over Atlanten i denne uge og træner med landsholdet frem mod VM, der dermed bliver forstærket med tempo, skudstyrke og 555 NHL-kampe. Det danske seniorlandshold går ind i en ny og spændende uge med træning og en enkelt testkamp. På torsdag den 4. maj klokken 19:00 går det løs i Sparekassen Danmark Isarena i Aalborg, hvor Letland kommer på besøg. De altid kompetente letter giver garant for kvalitetsmodstand og god ishockey, så det bliver med sikkerhed en match af høj kvalitet i den nordjyske hovedstad.

Opsummering:
Truppen til VM i ishockey er nu udtaget.